Í dag verður FAB LAB smiðjan á Akranesi opnuð með viðhöfn klukkan 12 í Fjölbrautaskóla Vesturlands . Þar verður verkefnið kynnt og gestum gefinn kostur á að kynna sér starfsemina . Reynir Georgsson , verkefnastjóri FAB LAB á Akranesi , segir erfitt að skilgreina starfsemina en hún snúist í aðalatriðum um hugmyndir og nýsköpun . Reynir leggur áherslu á að þetta verði vettvangur fyrir alla , hvort sem það eru fyrirtæki , einstaklingar eða skólafólk . “ Þú þarft ekki að vera “ nörd ” til að taka þátt í þessu , eina forsendan sem þú þarft að hafa er áhuginn á því að skapa eitthvað . ” Þá segir Georg einnig sniðugt fyrir krakka að koma og skoða en smiðjan sé einnig frábær vettvangur til að auka tækniþekkingu . “ Þetta er mjög spennandi verkefni og möguleikarnir eru í rauninni endalausir . ” Reynir segir verkefnið hafa verið unnið í samstarfi við ýmis fyrirtæki á svæðinu , þar á meðal fjölbrautaskólann . Skólinn veiti þeim tengingu við deildir skólans , svo sem málm - , raf - og tréiðngreinar . FAB LAB er alþjóðleg starfsemi sem á uppruna sinn að rekja til MIT háskólans í Bandaríkjunum . FAB LAB á Akranesi er til að mynda í stöðugu sambandi við aðrar FAB LAB stofur víðsvegar í heiminum í gegnum vefmyndavélar . Þá sé einnig í tengslum við smiðjuna ákveðin FAB-akademía þar sem boðið er upp á ýmis námskeið varðandi stjórnun , nýsköpun og þjónustu .